**Profeti i fundit**

**Paqja dhe bekimi i Allahut qofshin mbi të**

ﷺ

Islamhouse

*Titulli*Profeti i fundit

*Titulli në origjinal*Hatem en-nebijjin, sal-lallahu alejhi ue sel-lem

*Autor*

Zyra e Bashkëpunimit për Davet dhe Vetëdijesim të Komuniteteve – Rabve

*Përkthyes*Almedin Ejupi

*Redaktor gjuhësor*Jeton Koqinaj

*Redaktor fetar*

Jusuf Kastrati

I Dërguari ﷺ [[1]](#footnote-2) thoshte: *“Ai që thërret në udhëzim, do të ketë shpërblimet e atyre që e pasojnë atë, por pa iu pakësuar aspak shpërblimet e tyre.”[[2]](#footnote-3)*

# Parathënie

Falënderimi i takon vetëm Allahut, Zotit të botëve. Paqja dhe shpëtimi i Allahut qofshin për të Dërguarin tonë, Muhamedin, vulën e lajmëtarëve dhe të dërguarve, prijësin e të devotshmëve, më të zgjedhurin e të gjitha krijesave, si dhe për familjen e shokët e tij dhe për të gjithë ata që ndjekin rrugën e tyre me mirësi deri në Ditën e Gjykimit.

E kam lexuar trajtesën me titull “Profeti i fundit”, botuar nga Zyra Ndihmëse për Thirrje dhe Udhëzim në Rabue, gjë që e konsideroj si diç tejet të dobishme në këtë fushë. Nga kjo trajtesë do të mund të përfitojnë të gjithë muslimanët kundruall sulmeve të ashpra të armiqve të Islamit ndaj personalitetit të Muhamedit, paqja dhe bekimi i Allahut qofshin mbi të!

Këshilloj që ky punim të publikohet e të shpërndahet, me shpresë se Allahu do të sjellë dobi përmes tij.

E lus Allahun ta shpërblejë autorin, sikur që e lus të na dhurojë neve dhe atij sinqeritet në fjalë e vepra, të na bëjë thirrës e mbështetës të së vërtetës, mbrojtës të ligjit të Allahut, ruajtës të fesë e të Dërguarit të Tij, të na udhëzojë në udhëzimin e tij, të na bëjë praktikues të Kuranit e traditës së Pejgamberit të Tij, si dhe të na përforcojë në fenë e vërtetë e në rrugën e drejtë, se me të vërtetë Ai është Bujari dhe Fisniku! Paqja, mëshira dhe mirësitë e Allahut qofshin për robin dhe të Dërguarin e Tij, krijesën më të zgjedhur, profetin tonë Muhamed, për familjen, shokët dhe për të gjithë ata që ndjekin rrugën e tyre me mirësi deri në Ditën e Gjykimit!

Abdulaziz ibn Abdullah er-Raxhihiu

# Dëshmia se Muhamedi ﷺ është i dërguari i Allahut

Dëshmia se Muhamedi është i Dërguari i Allahut nënkupton vërtetimin me gjuhë dhe besimin me zemër se Muhamedi, i biri i Abdullahut, kurejsh hashimit, është i Dërguari i Allahut, dërguar te të gjitha krijesat, njerëz e xhinë. Allahu i Lartësuar në shpalljen e Tij të fundit, në Kuran, thotë: **“Xhinët dhe njerëzit i kam krijuar vetëm që të Më adhurojnë.”** (Edh-Dhariat, 56)

Adhurimi mund t’i kushtohet Allahut vetëm përmes rrugës së shpalljes me të cilën është dërguar Muhamedi ﷺ,ashtu siç thotë Allahu i Lartësuar: **“I lartësuar qoftë Ai që i ka zbritur Dalluesin (Kuranin) robit të Vet, që të jetë paralajmërues për botët.”** (El-Furkan, 1)

**Ç’nënkupton dëshmia *Muhamedi është i Dërguari i Allahut*?**

Dëshmia se Muhamedi ﷺështë i Dërguari i Allahut, nënkupton të besuarit në atë që ai na ka lajmëruar, zbatimin e asaj që na ka urdhëruar, largimin nga ajo që ai ka ndaluar e paralajmëruar, si dhe adhurimin e Allahut vetëm në përputhje me atë që ai ka ligjësuar. Kjo dëshmi, gjithashtu, nënkupton të mos besosh se i Dërguari i Allahut ﷺka ndonjë të drejtë pjesëmarrjeje në adhurim apo ndonjë ndikim në drejtimin e gjithësisë. Ai është thjesht një rob që nuk adhurohet. Ai është i dërguar që nuk mund të përgënjeshtrohet dhe nuk posedon kompetencë as për veten e as për të tjerët t’u sjellë ndonjë dëm ose dobi, përveç nëse do Allahu, ashtu siç thotë Ai lidhur me të: **“Thuaj: “Unë nuk ju them se zotëroj thesaret e Allahut apo se e di të padukshmen dhe as nuk them se jam melek. Unë ndjek vetëm atë që më shpallet.” Thuaj: “A barazohet i verbri me atë që sheh? A s’po mendoni?”** (El-Enam, 50)

Ai është rob që urdhërohet dhe zbaton atë që i është urdhëruar. Allahu i Lartësuar thotë: **“Thuaj: “Unë nuk mund t’i sjell vetes as dobi, as dëm, përveçse aq sa dëshiron Allahu. Sikur ta dija të padukshmen, do t’i shumoja të mirat dhe nuk do të më prekte asnjë e keqe. Unë jam vetëm paralajmërues dhe sjellës i lajmeve të mira për njerëzit që besojnë.”** (El-Araf, 188)

Duke u mbështetur në këtë, mësojmë se megjithatë adhurimin nuk e meriton as i Dërguari i Zotit ﷺ, aq më pak ndonjë krijesë tjetër. Adhurimi i takon vetëm Allahut të Lartësuar dhe askujt tjetër. E drejta e Muhamedit ﷺështë t’ia njohim pozitën që Allahu i Lartësuar ia ka dhënë dhe caktuar. Ai është rob i Allahut dhe i dërguar i Tij, *paqja dhe mëshira e Zotit qofshin mbi të!*

**“Muhamedi nuk është babai i askujt prej burrave tuaj, por është i Dërguari i Allahut dhe Profeti i fundit; Allahu është i Gjithëdijshëm për çdo gjë.”** (El-Ahzab, 40)

Dijetari i nderuar es-Sadi, *Allahu e mëshiroftë!*, thotë: “Kjo është shkalla e tij, i cili i bindet Allahut dhe pasohet, përmes tij Allahu i Lartësuar udhëzon në rrugën e drejtë. Ai i cili e beson atë për të dërguar, obligohet t’i japë përparësi dashurisë ndaj tij kundrejt dashurisë së çdokujt tjetër. Ai është këshillues i tyre, respektivisht këshillues i besimtarëve, që u bën mirë dhe që i këshillon sikur të jetë babai i tyre.”[[3]](#footnote-4)

Ebu Hurejra, *Allahu qoftë i kënaqur me të!*, përcjell se i Dërguari ﷺka thënë: “*Unë dhe të dërguarit e tjerë i shëmbëllejmë njeriut i cili ka ndërtuar një shtëpi, që e ka mbaruar dhe stolisur mirë, porse një tullë e ka lënë të pavënë në një qoshe. Sa herë që njerëzit e vizitonin shtëpinë, thoshin të mrekulluar: “Ah, sikur ta vinte edhe këtë tullë.” Kështu, në raport me profetët, unë gëzoj vendin e tullës në fjalë.”[[4]](#footnote-5)*

# Emrat e tij ﷺ

I Dërguari ﷺka thënë: *“Unë i kam pesë emra: Unë jam Muhamedi dhe Ahmedi, unë jam Fshirësi (el Mahi): nëpërmjet meje Allahu do ta fshijë kufrin (mosbesimin), unë jam Tubuesi (el Hashir): njerëzit do të tubohen te këmbët e mia, dhe unë jam Përmbyllësi (el Akib), që s’do të ketë asnjë profet pas meje.” (Shënon Buhariu, pa fjalinë e fundit pas presjes, të cilën e shënon Muslimi)*

# Profeti i fundit ﷺ

Pejgamberi Muhamed ﷺka thënë: “*Në umetin tim (pas meje) do të ketë tridhjetë gënjeshtarë pretendues se janë profetë, porse unë jam i fundit nga të gjithë profetët, s’ka të dërguar pas meje. Në umetin tim, në vazhdimësi, do të jetë një grup i ndihmuar, që pason të vërtetën dhe nuk dëmtohet nga ata që e kundërshtojnë, derisa të vijë gjykimi i Allahut.”*[[5]](#footnote-6)

# Unë jam Pejgamberi pa asnjë gënjeshtër

I Dërguari ﷺ ka thënë: “*Unë jam* *Pejgamberi pa asnjë gënjeshtër, jam pasardhës i Abdulmutalibit*.”[[6]](#footnote-7)

Dijetari i shquar, Ibn Haxheri, *Allahu e mëshiroftë!*, ka thënë: “Në thënien e tij ‘pa asnjë gënjeshtër’ sinjalizon se gënjeshtra është e pamundur të bashkëjetojë me Pejgamberin. Ai sikur ka dashur të thotë: “Unë jam pejgamber, gjë që Pejgamberi nuk gënjen. Unë nuk jam gënjeshtar në atë që them, edhe nëse mposhtem. Unë jam i bindur se fitorja që më premtoi Allahu është e vërtetë, ndaj nuk më lejohet të ik.” Gjithashtu, domethënia e pjesës ‘pa gënjeshtër’, është: “Unë me të vërtetë jam profet, gjë që nuk është e gënjeshtërt.”[[7]](#footnote-8)

Dijetari Nevevi, *Allahu e mëshiroftë!*, ka thënë: “Domethënia e fjalës së të Dërguarit ﷺ ’Unë jam Pejgamber pa asnjë gënjeshtër’ është: ‘Unë jam profet i vërtetë, as nuk iki, as nuk zhdukem.”[[8]](#footnote-9)

Unë jam i Dërguari pa asnjë gënjeshtër, respektivisht, unë nuk gënjej në atë që them. Mund të mposhtem në betejë, por i mposhtur është ai që nuk është i bindur në fitore dhe që i frikësohet vdekjes. Profeti ﷺka qenë i bindur thellë në fitoren që ia ka shpallur Allahu i Lartësuar në Librin e Tij (Kuranin fisnik), duke ia bërë me dije se kjo është çështje që do të përmbushet.”[[9]](#footnote-10)

# Ndiqe Profetin e mos fut risi në fe

Sehl ibn Sadi tregon se Pejgamberi ﷺka thënë: *“Unë do t’ju prij drejt Haudit (pellgut me ujë). Ai që më ndjek, pi, ndërkohë, kush pi në të, kurrë më nuk ndien etje. Te Haudi do të më vijnë disa njerëz, që i njoh e më njohin, por më pamundësohet kontakti me ta (afrimi i tyre te burimi). Do t’u them (melekëve): “Lejojini, se ata janë të umetit tim!” Melekët do të më përgjigjen: “O Muhamed! Ti nuk e di çfarë kanë sajuar pas teje.” Atëherë do t’u them (atyre): “Larg që këtej ata të cilët kanë ndryshuar pas meje (vdekjes sime).”*

Imam Neveviu thotë: “Për thënien e Pejgamberit ﷺ: *“...* *ndërkohë, kush pi në të, kurrë më nuk ndien etje.”* është thënë se në këtë pellg do të pijë vetëm ai që është caktuar të shpëtojë nga zjarri i Xhehenemit.”[[10]](#footnote-11)

Ndërkaq, dijetari Ibn Uthejmin, *Allahu e mëshiroftë!*, ka thënë: “Te ky burim do të venë ata që besojnë në Allahun dhe të Dërguarin e Tij ﷺ*,* që e pasojnë ligjin e tij. E, ai që heq dorë dhe tregohet kryeneç nga ndjekja e ligjit të Zotit, do të dëbohet nga ky burim.” (*Sherhul akidetil uasitije*).

# Mëshirë për botët

Allahu i Lartësuar thotë: **“Dhe Ne nuk të kemi dërguar ty (o Muhamed), veçse si mëshirë për botët.”** (El Enbija, 107)

Ibn Kethiri, *Allahu e mëshiroftë*, në komentin e këtij ajeti kuranor, thotë: “Allahu i Lartësuar njofton se Muhamedin ﷺe ka bërë mëshirë për botët, përkatësisht, ua ka dërguar nga mëshira. Ai që e pranon këtë mëshirë dhe është falënderues për këtë begati, do të jetë i lumtur në këtë jetë dhe në të përtejmen, ndërkaq, ai që e refuzon, do të jetë i humbur në të dy botët.”

Pejgamberi ﷺthoshte: “*Unë jam mëshirë e dhuruar.”[[11]](#footnote-12)*

# Modele nga mëshira e tij ﷺ

Njëherë, kur e pat përgënjeshtruar populli i tij, i pat vajtur Xhibrili duke i thënë: “Allahu dëgjoi ç’të tha populli yt dhe pa si t’u përgjigjën, kështu që Ai ta çoi melekun e maleve, të cilin mund ta urdhërosh t'u bëjë atyre njerëzve ç’të duash ti. *Meleku i maleve më thirri, më përshëndeti dhe më tha*: “O Muhamed! Më urdhëro ç'të duash! Po deshe ti, unë i bashkoj të dy malet (e luginës) dhe ua hedh përsipër. Mirëpo, i Dërguari ﷺ i tha: *“Jo, se shpresoj që Allahu do të nxjerrë prej tyre pasardhës që do të adhurojnë Allahun Një, të Vetmin, duke mos i vënë Atij shokë në adhurim, duke mos adhuruar askënd përveç Tij.”[[12]](#footnote-13)*

# Mëshira e tij ndaj armiqve

Tufejl ibn Amër ed-Deusiu kishte humbur shpresën se do të udhëzohej fisi i tij Deus. Ai dhe shokët e tij kishin vajtur tek i Dërguari, me ç’rast i kishin thënë: “O i Dërguari i Allahut, fisi Deus nuk u bind dhe nuk pranoi të të pasojë ty, prandaj lute Allahun kundër tyre.” Profeti, *sal-lalahu alejhi ue selem*, u kthye nga kibla dhe i ngriti duart. Njerëzit (që e shihnin) ishin të bindur se tashmë fisi Deus u shkatërrua, ngase (ata menduan se) i Dërguari i Allahut ﷺ po lutej kundër tyre*,* mirëpo Profeti i mëshirës tha: “*O Allah! Udhëzoje fisin Deus dhe le ta përqafojë Islamin!”[[13]](#footnote-14)*

# Mëshira e tij ndaj kafshëve

I Dërguari i Allahut ﷺkishtehyrë në kopshtin e një ensariu, ku kishte hasur një deve. Deveja, me ta parë Pejgamberin ﷺfilloi të rënkojë dhe të nxjerrë lot. Profeti ﷺiu afrua dhe e ledhatoi në qafë, kështu që ajo u qetësua. I Dërguari i Allahut ﷺ tha: “*Kush është pronari i kësaj deveje? E kujt është?* Aty erdhi një djalosh ensar dhe tha: “Imja, o i Dërguari i Allahut.” Atëherë Pejgamberi ﷺi tha: “*A nuk i frikësohesh Allahut kundrejt kësaj kafshe, të cilën Allahu ta ka lënë nën sundim? Ajo m’u ankua që ti po e lë pa ngrënë dhe e lodh me barra të rënda.”[[14]](#footnote-15)*

# Mëshira e tij ndaj fëmijëve

I Dërguari i Allahut ﷺishte njeriu më i mëshirshëm ndaj fëmijëve. Ebu Hurejra, *Allahu qoftë i kënaqur me të!*, tregon: “Pejgamberi ﷺ e kishte puthur Hasanin, të birin e Aliut, kur tek ai ishte Akra ibn Habis et-Temimi, me ç’rast u çudit dhe tha: “Unë kam dhjetë fëmijë, por s’e kam puthur asnjërin prej tyre.” I Dërguari i Allahut e shikoi dhe tha: *“Kush nuk mëshiron, nuk mëshirohet (nga Allahu).”[[15]](#footnote-16)*

I Dërguari i Allahut ﷺe kishte vizituar një djalosh të sëmurë hebre, që i shërbente. Ai i tha: “Thuaj: *La ilahe il-lallah*. Djaloshi shikoi babanë e vet, që i tha: “Dëgjoje Ebul-Kasimin.” Kështu, djaloshi e shqiptoi dëshminë, me ç‘rast Pejgamberi ﷺ tha: “*Falënderimi i takon Allahut, që e shpëtoi nga zjarri i Xhehenemit*.”[[16]](#footnote-17)

# Mëshira e tij ndaj shërbëtorëve dhe robërve

Enes ibn Maliku, *Allahu qoftë i kënaqur me të!*, thotë: “"I kam shërbyer Pejgamberit ﷺ dhjetë vjet, por kurrë nuk më ka thënë "of", as: "Pse e bëre këtë?" e as: "Sikur ta kishe bërë?!"”[[17]](#footnote-18)

I Dërguari i Allahut ﷺe pyeste shërbëtorin: *“A ke ndonjë nevojë?”[[18]](#footnote-19)*

Aishja, *Allahu qoftë i kënaqur me të!,* tregon: “Pejgamberi i Allahut asnjëherë nuk ka goditur askënd me dorë, përfshirë robin e gruan, përveçse në luftë në rrugë të Allahut.”[[19]](#footnote-20)

Ai ka thënë: “*Vërtet, unë jam dërguar mëshirë.”[[20]](#footnote-21)*

# Sjellja e tij me familjen

Pejgamberi sillej mirë me familjen e vet. Ka qenë i dhembshur dhe i butë me ta. Ua shprehte dashurinë, ishte i kujdesshëm ndaj familjes, madje edhe bënte shaka e luante me ta. Ai ﷺ me bashkëshorten e tij Aishen, *Allahu qoftë i kënaqur me të!,* fliste ëmbël dhe e thërriste me emrat që ajo i donte më së shumti: “*Aishëz dhe Humejra!”* Ai edhe e nderonte duke e thirrur në titullin e babait të saj: “*Oj e bija e Sidikut!”* Krejt kjo në shenjë dashurie, afërsie e dhembshurie ndaj saj, si dhe në shenjë respekti e vlerësimi ndaj familjes së saj. Kur ajo pinte në ndonjë enë, e merrte enën dhe pinte pikërisht në vendin që kishte pirë ajo.

I Dërguari i Allahut ﷺi ndihmonte familjes në punët edhe nevojat e tyre. Kështu, Aishja, *Allahu qoftë i kënaqur me të!,* lahej bashkë me të Dërguarin në të njëjtën enë. Ai i thoshte asaj: “Ma lër mua (ujin), kurse ajo i thoshte: “Jo, ti lërma mua.”[[21]](#footnote-22)

Për më tepër, ai ﷺi vinte gjunjët e tij, në atë mënyrë që e shoqja, Safija, *Allahu qoftë i kënaqur me të!,* të vinte këmbët për të hipur në deve.”[[22]](#footnote-23)

# Sjellja e tij me fëmijët dhe të rinjtë

Enesi, *Allahu qoftë i kënaqur me të!,* tregon: “Pejgamberi ﷺkalonte pranë fëmijëve dhe u jepte selam.”[[23]](#footnote-24)

Gjithashtu, kur Profeti dëgjonte të qarët e fëmijës, shpejtonte në namaz nga frika se mos shqetësohej e ëma.

Po ashtu, ai ﷺe mbante mbesën e vet, Umamen, të bijën e Zejnebes, *Allahu qoftë i kënaqur me ta!,* teksa u printe njerëzve në namaz. Kur çohej, e mbante, e, kur binte në sexhde, e lëshonte.

Madje, ai zbriste nga minberi, në mënyrë që t’i merrte nipat e tij, Hasanin dhe Husejnin, *Allahu qoftë i kënaqur me të dytë!*

# Të qeshurit e tij ﷺ

Ai ﷺqeshte e buzëqeshte me familjen dhe shokët e tij. Bënte shaka e shoqërohej me bashkëshortet, bisedonte me to me dashuri, maturi e ëmbëlsi. E ngrinte fytyrën e tij të pastër me buzëqeshjen që rrezatonte dhe, kur takohej me njerëz, fuste gëzim në zemrat e tyre dhe ua përfitonte shpirtrat. Bënte edhe shaka, por thoshte vetëm të vërtetën. Hokat e tij në zemrat e sahabëve ishin më të buta sesa dora e prindit të kujdesshëm kur lëmon kokën e fëmijës. Bënte shaka me ta duke ua gjallëruar shpirtrat, duke ua zgjeruar gjokset dhe duke futur gëzim e hare në fytyrat e tyre.

Xherir ibn Abdullah el Bexheliu, *Allahu qoftë i kënaqur me të!,* tregon: “Sa herë që më ka takuar i Dërguari i Allahut, më ka buzëqeshur.” I Dërguari ﷺi përmbahej mesatares në të qeshurit, shakatë dhe lojën e tij. Mbante mesataren ndërmjet fytyrëvrenjturit dhe atij me qeshje të tepruar.

# Modestia e tij ﷺ

Ai ﷺishte zotëria i modestëve, gjë që pasqyrohet në thënien e Allahut të Lartësuar: **“Sa për shtëpinë e botës tjetër, Ne do ta caktojmë atë për ata që nuk kërkojnë as madhështi e as ngatërresa në Tokë. Përfundimi (i mirë) është për ata që ruhen nga të këqijat.”** (El-Kasas, 83)

Pejgamberi i përgjigjej ftesës së robit e të lirit, ftesës së të pasurit e të varfrit. I vizitonte të sëmurët në periferi të qytetit dhe pranonte ndjesën e të përligjshmit. Tregohej modest me besimtarët. Shoqërohej me të moshuarin, vizitonte të sëmurin, tregohej i dhembshur ndaj të varfrit, mbante lidhjet me të gjorët, i mbështeste të pafuqishmit, luante me fëmijët, bënte shaka me familjen e i fliste robëreshës, hante ushqim me njerëzit e ulej dhe flinte në tokë. Shtronte rërë dhe ulej mbi rrogoz. Kur një burrë e kishte parë atë, zuri të dridhej nga autoriteti dhe pozita e tij, por Pejgamberi ﷺi tha: “Qetësohu, se unë nuk jam mbret. Unë jam thjesht i biri i një gruaje që ha pastërma.”[[24]](#footnote-25)

Pejgamberi ﷺnuk e pëlqente lavdërimin, madje ndalonte nga lavdërimi i tepërt i tij, thoshte: *“Mos e teproni duke më lavdëruar siç e lavdërojnë të krishterët Isain, të birin e Merjemes. Unë jam rob dhe i dërguar i Allahut, andaj thoni: Robi dhe i Dërguari i Allahut.”[[25]](#footnote-26)*

Ishte njeriu më larg mendjemadhësisë, e, si të mos jetë i tillë, kur ai ﷺka thënë*: “Mos e teproni duke më lavdëruar siç e lavdërojnë të krishterët Isain, të birin e Merjemes. Unë jam rob dhe i dërguar i Allahut, andaj thoni: Robi dhe i Dërguari i Allahut.”[[26]](#footnote-27)*

E si të mos jetë i tillë kur thoshte: *“Unë ha, siç ha robi, dhe ulem, siç ulet robi.”*[[27]](#footnote-28)

Si jo, kur ai thoshte: “*Nëse më dhurojnë edhe kockat e këmbëve të deles, unë do ta pranoj dhuratën, madje, nëse më ftojnë të ha edhe kockat e këmbëve të dhenve, unë do ta pranoj ftesën.”[[28]](#footnote-29)*

Shenjë që dëshmon modestinë e tij është se ai i përgjigjej ftesës edhe nëse ftohej për bukë elbi, si dhe e pranonte dhuratën. Enesi, *Allahu qoftë i kënaqur me të!,* tregon: “Pejgamberi ﷺi përgjigjej ftesës edhe kur ftohej për bukë elbi.”[[29]](#footnote-30)

# Universaliteti i mesazhit të zotërisë së krijesave ﷺ

Ebu Hurejra, *Allahu qoftë i kënaqur me të!,* tregon se i Dërguari i Allahut ﷺka thënë: “*Betohem në Atë i Cili ka në dorë shpirtin e Muhamedit se çdo njeri i këtij umeti, qoftë ai hebre a i krishterë, që dëgjon për mua dhe vdes pa i besuar mesazhit me të cilin jam dërguar, do të jetë banor i Zjarrit.”[[30]](#footnote-31)*

Imam Albani, në “Vargun e saktë të haditheve” 1/241, thotë: “Ky tekst (hadith) është i qartë se ai që dëgjon për Pejgamberin ﷺe për atë me të cilën është dërguar dhe se tërë kjo i është prezantuar në formën që Allahu ia ka zbritur, porse nuk beson në të, përfundimin do ta ketë në zjarr të Xhehenemit, kjo përfshin të gjithë, pa përjashtim, hebreun, të krishterin, zjarrputistin e ateistin. Bindja ime është se shumicës së jobesimtarëve sikur t’u jepej rasti të njiheshin me bazat, besimet dhe adhurimet që përmban Islami, do të nxitonin për ta përqafuar atë grupe-grupe, siç ka ndodhur në fillim.”

Allahu i Lartësuar thotë: **“Ne të kemi dërguar ty (o Muhamed) vetëm si sjellës të lajmit të mirë dhe paralajmërues për të gjithë njerëzimin, por shumica e njerëzve nuk dinë.”** (Es-Sebe, 28)

Imam Neveviu, *Allahu e mëshiroftë!,* ka thënë: “Thënia e Pejgamberit ﷺ *‘çdo njeri i këtij umeti..., që dëgjon për mua’* respektivisht që është i gjallë në kohën time dhe pas meje (vdekjes) e deri në Ditën e Kiametit, të gjithë e kanë për detyrë të më binden. I ka përmendur hebrenjtë dhe të krishterët dhe jo të tjerët, si tërheqje e vërejtjes, se atyre u është dhënë libër qiellor. Nëse kështu është puna me ata që u është dhënë libri, atëherë është më afërmendsh që ata, që nuk u është dhënë libri, ta kenë detyrë t’i përgjigjen dhe t’i binden atij.”[[31]](#footnote-32)

# Veçoritë e Pejgamberit të zgjedhur

Pejgamberi ﷺ ka thënë: *“Më janë dhënë pesë specifika, të cilat nuk i janë dhënë askujt para meje:* *1. Allahu më ka bërë fitues në sajë të tmerrit, (duke i frikësuar armiqtë e mi) në largësi sa një muaj udhëtimi; 2. (tërë) toka më është bërë (mua dhe ithtarëve të mi) vend për falje dhe mjet pastrues (për tejemum), kështu që, kushdo nga pasuesit e mi mund të falet kudo që të jetë, në çdo kohë faljeje; 3. plaçka e luftës më është bërë hallall (e ligjshme), edhe pse një gjë e tillë nuk ka qenë e ligjshme për askënd para meje; 4. më është dhënë e drejta e ndërmjetësimit (në Ditën e Llogarisë); dhe 5. çdo pejgamber (para meje) dërgohej vetëm për popullin e tij, kurse unë jam dërguar për gjithë njerëzimin.”*[[32]](#footnote-33)

Pejgamberi ynëështë veçuar kundrejt të gjithë profetëve me specifika privilegjuese dhe lavdërime që nuk kanë qenë të njohura për të dërguarit para tij. Ky umet, me bekimin e këtij të Dërguari fisnik, arriti të fitonte disa nga vlerat vijuese:

**E para:** Allahu i Lartësuar e ndihmoi dhe i ofroi mbështetje kundër armiqve të tij duke i frikësuar, ndihmë prej Allahut dhe fitim për Pejgamberin e Tij, si dhe zhgënjim e dështim për armiqtë e fesë.

**E dyta**: Allahu i Lartësuar e mëshiroi të Dërguarin fisnik dhe umetin e tij duke ua bërë tërë tokën xhami. Kudo që i arrin namazi, mund të falen, ngase falja e namazit nuk kufizohet në vende të caktuara.

**E treta**: Plaçka e luftës që merret nga jobesimtarët dhe nga ata me të cilët luftohet është e lejuar dhe e ligjshme për Pejgamberin ﷺ dhe umetin e tij.

**E katërta:** Allahu i Lartësuar e veçoi Profetin e Tij me *mekamin mahmud* (pozitën e lartë) dhe ndërmjetësimin e madh ditën kur edhe të dërguarit e vendosur (*ulul azmi*) do të tërhiqen nga ky ndërmjetësim në sheshin e Kiametit, kurse Pejgamberi ynë do të thotë: “Unë jam (i autorizuar) për të.”

**E pesta**: Thirrja e çdo profeti të mëparshëm ishte vetëm për popullin e tij, ndërkaq, Profeti ynë është dërguar për tërë njerëzimin, thirrja e të cilit është gjithëpërfshirëse dhe shpëtim për mbarë njerëzit.

# Udhëzimi i Pejgamberit ﷺ

# Udhëzimi i tij ﷺ gjatë ngrënies

Ai ﷺna porosiste që të hamë me të djathtën, ndërkohë ka ndaluar të hamë me të majtën. Ai thotë: *“Shejtani ha dhe pi me të majtën.”*[[33]](#footnote-34)

Ai nuk hante duke qenë i mbështetur. E, mbështetja ndahet në tri lloje: të mbështeturit në një anë, të ulurit këmbëkryq dhe të mbështeturit (e shpinës) në ndonjë objekt. Ai ﷺtransmetohet se ulej në gjunjë duke e vënë tabanin (pjesën e brendshme të) këmbës së majtë poshtë pjesës së jashtme të këmbës së djathtë, në shenjë modestie dhe edukate ndaj Zotit.

Ai porosiste që, ai i cili ha, të përmendte emrin e Zotit, ku thotë: “*Kur ndonjëri prej jush dëshiron të hajë ushqim, le ta përmendë emrin e Allahut para se të hajë**(le të thotë “bismilah”)****.*** *E, nëse harron ta përmendë emrin e Allahut në fillim të ushqimit, atëherë le të thotë: “Me emrin e Allahut, fund e krye.”****[[34]](#footnote-35)***

# Udhëzimi i tij ﷺgjatë pijes

Udhëzimi i tij kryesisht ka qenë të pijë ulur dhe ka ndaluar të pirët në këmbë. Megjithatë, njëherë ka pirë në këmbë, gjë për të cilën është thënë se ka pasur arsye të pranuar ose për shkak të shfuqizimit të ndalesës së mëparshme, si dhe është thënë për shkak të lejimit të dy çështjeve (edhe në këmbë, edhe ulur), gjë që është e sakta. Ndërsa pinte ujë, merrte frymë tri herë (e largonte enën nga goja dhe merrte frymë jashtë enës).[[35]](#footnote-36)

Pejgamberi ﷺka thënë: *“Allahu është i kënaqur me robin e Tij që, kur ha ndonjë ushqim apo pi diç, e falënderon Atë.”*

Dijetari i nderuar Muhamed ibn Salih el-Uthejmini, *Allahu e mëshiroftë!,* ka thënë: “Në këtë ka argument se kënaqja e Allahut të Lartësuar arrihet edhe me gjërat më të vogla. Pra, kënaqësia e Allahut mund të arrihet edhe me ndonjë vepër të vogël. Allahu kënaqet me njeriun që, kur të përfundojë të ngrënët, thotë *elhamdulilah* (falënderimi i takon vetëm Allahut), si dhe, kur të përfundojë të pirët, thotë *elhamdulilah*.

# Udhëzimi i Pejgamberit ﷺ para gjumit

Ibn Kajimi, *Allahu e mëshiroftë!*, ka thënë: “Pejgamberi ﷺkur shkonte në shtrat, thoshte: “Me emrin Tënd, o Allah, jetoj e vdes.”[[36]](#footnote-37) I bashkonte pëllëmbët e tij, pështynte (lehtas) në to dhe këndonte (suret): *Kul huvallahu ehad, Kul eudhu bi rabil felek, Kul eudhu bi rabin nas*. Më pas me pëllëmbët e tij përshkonte trupin sa më shumë që mundej, duke filluar me kokën, fytyrën e pjesët e përparme të trupit. Kësisoj vepronte tri herë. Flinte në krahun e djathtë, dorën e djathtë e vinte nën faqen e djathtë, pastaj thoshte: *“O Allah, më ruaj nga dënimi Yt ditën kur i ringjall robërit e Tu!”* Gjithashtu, kur shkonte në shtrat, thoshte: “Falënderimi i takon Allahut që na ushqeu e na dha për të pirë, që na i përmbushi nevojat e na strehoi. Ndërkohë, save nuk u janë plotësuar nevojat dhe nuk kanë strehë.”[[37]](#footnote-38)

# Kur zgjohej nga gjumi

Kur zgjohej nga gjumi, Pejgamberi ﷺthoshte: “Falënderimi i takon Allahut, i Cili na ringjalli pasi na bëri të vdekur dhe tek Ai është tubimi.*”*[[38]](#footnote-39), më pas e përdorte misvakun, ndodhte edhe të këndonte dhjetë ajetet e fundit të sures *Ali Imran*, duke filluar nga fjala e Allahut të Lartësuar: **“Me të vërtetë, në krijimin e qiejve dhe të Tokës...”** e deri në fund të sures**.** (Ali Imran, 190-200)

Flinte në pjesën e parë të natës, kurse në pjesën e fundit falte namaz. E, kishte raste kur rrinte zgjuar në pjesën e parë të natës për interesat e muslimanëve. Sytë i vinte në gjumë, por zemra s’i flinte.[[39]](#footnote-40)

# Udhëzimi i tij ﷺ gjatë selamit

Në dy koleksionet e sakta të haditheve është vërtetuar nga Ebu Hurejra, *Allahu qoftë i kënaqur me të!*, të ketë thënë se Islami më i mirë dhe më i vlefshëm është të ushqesh (të varfrit) dhe të përshëndesësh me selam ata që i njeh e që s’i njeh.

Po ashtu, nga Ebu Hurejra, shënuar në *Sahihun* e Buhariut dhe në koleksione të tjera, është vërtetuar të ketë thënë se i vogli i jep selam të rriturit; ai që ecën atij që është ulur; ai që është i hipur atij që ecën dhe grupi i vogël i jep selam grupit të madh.[[40]](#footnote-41)

# Udhëzimi i tij ﷺ për atë që hidhërohet tepër, ç’duhet të thotë e të veprojë

Atë që hidhërohet, e ka urdhëruar të marrë abdes, nëse është në këmbë, të ulet, e, nëse është i ulur, atëherë të mbështetet e të kërkojë mbrojtjen e Allahut të Lartësuar kundrejt djallit të mallkuar.[[41]](#footnote-42)

# Mos e shndërroni varrin tim në objekt adhurimi

I Dërguari i Allahut ﷺthotë: *“Mos i ktheni shtëpitë tuaja në varre e as mos e shndërroni varrin tim në vend feste,* *por* *më çoni selam, sepse selamet tuaja më arrijnë kudo që jeni.”*[[42]](#footnote-43)

Ibn Tejmije, *Allahu e mëshiroftë!,* ka thënë: “Në fjalët e Pejgamberit ﷺ ‘*por* *më çoni selam, sepse selamet tuaja më arrijnë kudo që jeni’* nënkuptohet se, ai që çon përshëndetje dhe selame, arrijnë te Pejgamberi ﷺ qoftë afër apo larg varrit të tij, dhe nuk bën që varri i tij të shndërrohet në objekt adhurimi a vendfalje.”

Ali ibn Husejni, *Allahu qoftë i kënaqur me të!,* tregon se kishte parë një njeri tek hynte përmes së çarës së varrit të Pejgamberit për t’u lutur, të cilin e kishte ndaluar duke i thënë: “A dëshironi t’ju tregoj një hadith që e kam dëgjuar nga babai im e ai nga gjyshi i tij? Pejgamberi ﷺ ka thënë:

*“Mos e shndërroni varrin tim në vend feste e as mos i ktheni shtëpitë tuaja në varre,* *por* *më çoni selam, sepse selamet tuaja më arrijnë kudo që jeni.”*[[43]](#footnote-44)

Ibn Uthejmini, *Allahu e mëshiroftë!,* ka thënë: “Mos bëni në varrin tim festë duke e nderuar me ardhjen tuaj çdo vit një a dy herë apo diç të kësisojtë. Këtu ka argument për ndalimin e marrjes së udhëtimit enkas me qëllim të vizitës së varrit të të Dërguarit ﷺ. Njeriu, edhe nëse dëshiron të shkojë në Medinë, nuk duhet të synojë që të udhëtojë me qëllim të vizituarit e varrit të Pejgamberit ﷺ*,* por të udhëtojë atje me qëllim të faljes së namazit në xhaminë e tij. Kur i çon selam Profetit ﷺselami yt i arrin atij kudo qofsh ti, në tokë, në det, në ajër, afër apo larg tij.”[[44]](#footnote-45)

Ibn Uthejmini, *Allahu e mëshiroftë!,* thotë: “Hadithi argumenton se për njeriun është më e vlefshme që namazet vullnetare (*nafile*) t’i falë në shtëpi, bazuar në hadithin e Pejgamberit ﷺ: *“Namazi më i mirë i një personi, përveç farzit, është namazi* *që e fal në shtëpi.*”[[45]](#footnote-46)

Fjala e tij ‘*por* *më çoni selam’* është urdhër, respektivisht thoni: *Allahume sal-li ala Muhamed* (O Allah, zbrite bekimin Tënd ndaj Muhamedit). Allahu i Lartësuar ka urdhëruar një gjë të tillë dukethënë:***“*Vërtet, Allahu e bekon të Dërguarin dhe melekët e Tij luten për të. O besimtarë, lutuni për të dhe përshëndeteni me “selam”!** (El Ahzab, 56)[[46]](#footnote-47)

# Se ti je me virtyte madhore

Allahu i Lartësuar thotë: **“Se ti je me virtyte madhore.”** (El Kalem, 4)

Enes ibn Maliku, *Allahu qoftë i kënaqur me të!,* tregon: “I Dërguari i Allahut ﷺishte njeriu më i sjellshëm.”[[47]](#footnote-48)

Ibn Uthejmini, *Allahu e mëshiroftë!,* thotë: “Sjellja e mirë manifestohet në raport me Allahun dhe robërit e Tij. Kështu, sjellja e mirë me Allahun nënkupton të qenët i kënaqur me vendimin dhe ligjin (rregullat) e Tij, si dhe pranimi i kësaj me zemërgjerësi, pa fyerje e pakënaqësi, pa pikëllim e pa hidhërim. Ndërkaq, me robërit e Allahut nënkupton mosshqetësimin (duke mos u bërë dëm e duke mos shqetësuar njerëzit, qoftë me gjuhë a me gjymtyrë), bujarinë (duke shpenzuar pasurinë, dijen, pozitën etj.) dhe t’i takosh fytyrëçelur (duke i takuar njerëzit fytyrëqeshur e jo fytyrëvrenjtur). Kjo është mirësjellja.[[48]](#footnote-49)

Hisham ibn Amiri tregon: “E takova Aishen dhe i thashë: “Oj nëna e besimtarëve! Më trego për moralin e të Dërguarit të Allahut ﷺ. Ajo më tha: “Morali i tij ishte Kurani. A nuk e lexon në Kuran fjalën e Allahut të Lartësuar: **“Se ti je me virtyte madhore.”**[[49]](#footnote-50)

Ibn Kethiri, *Allahu e mëshiroftë!,* ka thënë: “Kuptimi i kësaj është se ai, *alejhi salatu ue selam*, e ka zbatuar Kuranin në urdhrat dhe ndalesat e tij. Kjo i është bërë traditë, sjellje e fituar, duke lënë mënjanë të lindurën. Kështu që, ai zbatonte çdo gjë që urdhëron Kurani dhe linte çdo gjë që ai ndalon. Ja ç’i kishte dhuruar Allahu nga morali: turpin, bujarinë, guximin, faljen e mirësinë, si dhe cilësi të tjera të bukura.”[[50]](#footnote-51)

Ebu Hurejra, *Allahu qoftë i kënaqur me të!*, tregon: “Pejgamberi ﷺështë pyetur për atë se ç’i fut njerëzit më së shumti në Xhenet, me ç’rast është përgjigjur: *“Devotshmëria dhe morali i mirë.”* Njëherazi është pyetur se çka i fut njerëzit më së shumti në Xhehenem? Ai u përgjigj: *“Gjuha dhe organi gjenital.”*[[51]](#footnote-52)

# Kërkimfalja e tij ﷺ

Pejgamberi ﷺka thënë: *“Betohem në Allahun se unë i kërkoj falje dhe i drejtohem Allahut me pendim më se shtatëdhjetë herë në ditë!”[[52]](#footnote-53)*

Ibn Haxheri, *Allahu e mëshiroftë!,* ka thënë: “Fjalët e tij *‘Betohem në Allahun se unë i kërkoj falje’,* janë betim rreth një çështjeje të konfirmuar, edhe pse nuk ekziston dyshimi tek ai që i dëgjon. Në fjalët *‘unë i kërkoj falje dhe i drejtohem Allahut me pendim’* nënkuptohet se ai kërkonte falje dhe pendohej, por mund të nënkuptohet edhe vetë shprehja ‘*Më fal, o Allah!*’ Ndërkaq, pjesa ‘*më se shtatëdhjetë herë’* mund të nënkuptohet hiperbolizimi, sikurse mund të nënkuptohet vetë numri*.*”[[53]](#footnote-54)

Pejgamberi ﷺka thënë: *“Lum për atë që në regjistrin e tij ka shumë istigfar (kërkimfalje).”[[54]](#footnote-55)*

Gjithashtu, Pejgamberi ﷺka thënë: *“Tuba është një pemë në Xhenet, udhëtimi nën të cilën zgjat njëqind vjet. Rrobat e banorëve të Xhenetit nxirren pikërisht prej kupës (degës) së saj.”[[55]](#footnote-56)*

# Me të vërtetë që Ne të kemi dhënë ty ‘Keutherin’

Allahu i Lartësuar thotë: **“Me të vërtetë që Ne të kemi dhënë ty ‘Keutherin’ (shumë të mira)** (Keuther, 1)

Pejgamberi ﷺka thënë: “*Kam parë një lumë në Xhenet, brigjet e të cilit ishin prej tendash me perla zgavër. Thashë: “Çfarë është ky (lumë), o Xhibril?” Më tha: “Ky është Keutheri që ta ka dhuruar Zoti.”[[56]](#footnote-57)*

Imam Taberiu, *Allahu e mëshiroftë!,* në *Tefsirin* e tij thotë: “Keuther është emri i lumit që i është dhuruar të Dërguarit të Allahut ﷺnë Xhenet. Allahu e ka përshkruar si diç me ‘shumë të mira’ ngase është dhunti madhështore.”

Imam Kurtubiu, *Allahu e mëshiroftë!,* në *Tefsirin* e tij thotë: “Tirmidhiu transmeton nga Ibn Omeri, i cili tregon: “Pejgamberi ﷺka thënë: “*Keutheri është lumë në Xhenet. Dy brigjet e tij janë nga ari, ndërsa rrjedha është nga perlat dhe rubinet. Toka e tij është më erëzuese se misku, uji i tij është më i ëmbël se mjalti dhe më i bardhë se bora.”****[[57]](#footnote-58)***

Esh Shenkiti, *Allahu e mëshiroftë!,* në *Tefsirin* e tij, thotë: “Në *Sahihun* e Buhariut transmetohet nga Enesi, *Allahu qoftë i kënaqur me të!,* se Pejgamberi ﷺka thënë: *“Ndërsa isha duke ecur në Xhenet, hasa një lumë. Dy brigjet e të cilit ishin disa kupola perle të zbrazura. Pyeta*: *“Çfarë është kjo, o Xhibril?”* *Ai më tha: “Ky është Keutheri.”* Gjithashtu, me zinxhir të njëjtë transmetuesish, përcjellë nga Aishja, *Allahu qoftë i kënaqur me të!,* e cila ishte pyetur lidhur me fjalën e Allahut të Lartësuar: “**Me të vërtetë që Ne të kemi dhënë ty ‘Keutherin’** është përgjigjur: “Keutheriështë lumi në Xhenet që i është dhuruar Pejgamberit tuaj. Brigjet e tij janë tenda perlash në formë zgavre dhe enët e tij janë të panumërta sa dhe yjet.”

Po ashtu me këtë zinxhir transmetuesish përcillet nga Ibn Abasi, *Allahu qoftë i kënaqur me të dytë!,* selidhur me Keutherin ka thënë: “Është mirësi që Allahu ia ka dhënë Profetit.”

Es Sadi, *Allahu e mëshiroftë!,* në *Tefsirin* e tij thotë: “Allahu i Lartësuar i drejtohet të dërguarit të Tij, Muhamedit ﷺ duke ia kujtuar mirësitë: “Me të vërtetë që Ne të kemi dhënë ty ‘Keutherin’”, respektivisht të kemi dhënë të mira e dhunti të shumta. E, një prej gjërave që Allahu i Lartësuar do t’ia japë Pejgamberit të Tij ﷺnë Ditën e Kiametit është edhe lumi që quhet Keuther dhe Haudi (pellgu). Gjatësia e Haudit është një muaj, gjerësia një muaj (ecje), uji i tij është më i bardhë sesa qumështi, më i ëmbël se mjalti, enët e tij janë sa numri i yjeve të qiellit për nga madhësia dhe ndriçimi i tyre. Ai që pi ujë në të, nuk ndien kurrë më etje.”

# I çoni salat dhe selam Pejgamberit ﷺ

Enes ibn Maliku, *Allahu qoftë i kënaqur me të!,* tregon: “Pejgamberi ﷺka thënë: **“***Atij që më dërgon një salavat, Allahu ia dërgon dhjetë sosh, i fshihen dhjetë gabime dhe lartësohet dhjetë shkallë.”[[58]](#footnote-59)*

# Rastet kur preferohet të dërgohen salavate për Pejgamberin ﷺ

1. Gjatë *teshehudit* (uljes së fundit) në namaz.
2. Para dhe pas lutjes.
3. Ditën dhe natën e xhumasë, bazuar në thënien e Pejgamberit ﷺ: *“Shpeshtoni salavatet ndaj meje ditën dhe natën e xhumasë. Atij që më dërgon një salavat, Allahu ia dërgon dhjetë sosh.”[[59]](#footnote-60)*
4. Kur përmendet emri i Pejgamberit ﷺapo edhe kur të lexohet gjatë shkrimit. Për këtë kemi udhëzimin e Pejgamberit ﷺ që thotë: ***“****Është i ngratë ai njeri, në praninë e të cilit përmendet emri im e ai nuk më dërgon salavat.”[[60]](#footnote-61)*
5. Kur hyjmë në xhami dhe kur dalim nga ajo.
6. Pas marrjes së tekbirit të dytë në namazin e xhenazes.

Allahu i Lartësuar thotë: **“Vërtet, Allahu e bekon të Dërguarin dhe melekët e Tij luten për atë. O besimtarë, lutuni për atë dhe përshëndeteni me “selam”!”** (Ahzab, 56)

**Disa forma të salavatit ndaj Pejgamberit**

1. *Allahume sal-li ala Muhamed*.[[61]](#footnote-62) O Allah dërgo salavate (mirësi, nderime, mëshirë) mbi Muhamedin.
2. *Allahume sal-li ala Muhamedin ue ala ali Muhamed, kema sal-lejte ala   
   Ibrahim, in-neke hamidun mexhidun. Allahume barik ala Muhamedin ue ala ali Muhamed, kema barekte ala Ibrahim, in-neke hamidun mexhidun!* O Allah, dërgo salavate (mirësi, nderime, mëshirë) mbi Muhamedin, familjen dhe ndjekësit e Muhamedit, ashtu siç ke dërguar salavate mbi familjen dhe pasardhësit e Ibrahimit, sepse Ti je i Denji për të gjitha lavdërimet, më Madhështori në lavdi! O Allah, bekoje Muhamedin, familjen dhe ndjekësit e Muhamedit, ashtu siç e ke bekuar familjen e pasardhësit e Ibrahimit, sepse Ti je i Denji për të gjitha lavdërimet, më Madhështori në Lavdi![[62]](#footnote-63)
3. *Allahume sal-li ala Muhamedin ue ala ali Muhamed, kema sal-lejte ala ali  
   Ibrahim, ue barik ala Muhamedin ue ala ali Muhamed, kema barekte ala ali Ibrahime fil alemine inneke hamidun mexhid![[63]](#footnote-64)*
4. Musa ibn Talha, përcjellë nga babai i tij, tregon se njëherë të Dërguarit të Allahut ﷺ i thanë: “O i Dërguari i Allahut! Si të të dërgojmë salavate (lutje që Allahu të të bekojë)?" Ai tha: “Thoni: “*Allahume sal-li ala Muhamedin ue ala ali Muhamed, kema sal-lejte ala Ibrahime ue ala ali Ibrahime, in-neke hamidun mexhid. Ue barik ala Muhamedin ve ala ali Muhamed, kema barekte ala Ibrahime ue ala ali Ibrahim, in-neke hamidun mexhid!”[[64]](#footnote-65)*

# Kënaqësia e syrit të Pejgamberit ﷺ

Pejgamberi ﷺka thënë: *“Të dashura nga dynjaja më janë bërë gratë dhe aromat e këndshme, ndërsa dritë e syve të mi më është bërë namazi.”[[65]](#footnote-66)*

Pejgamberi ﷺka thënë: “*Ju e dini se në raport me Allahun unë jam më i devotshmi, më i sinqerti dhe më i miri.”[[66]](#footnote-67)*

Hudhejfe, *Allahu qoftë i kënaqur me të!,* tregon: “Një natë isha duke u falur pas Pejgamberit. Ai filloi të lexojë suren *El-Bekare*. Pasi lexoi 100 ajete, mendova se do të bjerë në ruku, por vazhdoi së lexuari. Atëherë mendova se do ta lexonte tërë suren. Kur e mbaroi suren, mendova se do të bjerë në ruku, mirëpo zuri të lexonte suren *En-Nisa* dhe më pas suren *Ali Imran*. Leximi i tij ishte (i një ritmi) normal, nuk ishte i shpejtë. Kur lexonte ndonjë ajet lavdërimi, e lavdëronte Allahun; kur lexonte ndonjë ajet lutjeje, lutej; si dhe, kur lexonte ndonjë ajet kërcënimi, i kërkonte Allahut ta mbrojë. Më pas ra në ruku dhe tha: *“Subhane Rabijel adhim.”* Ai e zgjati rukunë afërsisht aq sa kishte qëndruar në këmbë. Më pas tha: “*Semiallahu limen hamideh”,* u ngrit nga rukuja dhe qëndroi në këmbë afërsisht aq sa qëndroi në ruku. Më pas ra në sexhde dhe tha: *“Subhane Rabijel ala.”* Ai e zgjati sexhden afërsisht sa qëndrimi në këmbë.”[[67]](#footnote-68)

# E si të mos jem rob falënderues

Aishja, *Allahu qoftë i kënaqur me të!,* tregon se Pejgamberi ﷺ falej aq shumë natën, saqë i plasariteshin këmbët. Ajo e pyeti: “O i Dërguari i Allahut, përse vepron kësisoj, ndërkohë Allahu t’i ka falur të gjitha gabimet, ato që ke bërë dhe ato që do të bësh?!” Profeti iu përgjigj: “*E si të mos jem rob falënderues.”[[68]](#footnote-69)*

Dijetari Muhamed ibn Uthejmin, *Allahu e mëshiroftë!,* thotë: “Pejgamberi ﷺfalej natën dhe e zgjaste namazin derisa i plasariteshin këmbët, saqë i rridhnin gjak, ndaj i ishte thënë: “Përse vepron kësisoj, ndërkohë Allahu t’i ka falur të gjitha mëkatet e mëparshme dhe të ardhshme? Ai qe përgjigjur: *“E si të mos jem rob falënderues.”*

Këto vepra Pejgamberi ﷺi bënte në shenjë falënderimi ndaj mirësive të Allahut të Lartësuar. Kjo tregon se falënderimi nënkupton bindjen ndaj Dhuruesit të mirësive përkatëse. Nëse njeriu thotë: ‘Falënderimi i takon Allahut’, që është falënderim me gjuhë, nuk mjafton, por patjetër ky falënderim duhet dëshmuar me gjymtyrë, duke iu bindur Allahut të Lartësuar. Kjo dëshmon durimin dhe dashurinë e Profetit ﷺ ndaj namazit, ngase është e pamundur që dikush t’i bëjë ato punë vetëm nga dashuria e madhe. Prandaj ka thënë: “*Namazi më është bërë gëzim i syve të mi.”[[69]](#footnote-70)* Namazi ka qenë vepra më e dashur e të Dërguarit, *alejhis-salatu ues-selam.*[[70]](#footnote-71)

# Butësia e zemrës së Pejgamberit dhe qarja e tij nga frika ndaj Allahut

Abdullah ibn esh-Shihiri tregon: “Njëherë pata shkuar tek i Dërguari i Allahut ﷺ,i cili po falte namaz dhe, ngaqë ngashërente, nga gjoksi i dilnin zhurma si kur zien kazani!”[[71]](#footnote-72)

# Litari i shpëtimit

Pejgamberi ﷺka thënë: “... *kapuni për Sunetin tim dhe sunetin e udhëheqësve (kalifëve) të drejtë e të udhëzuar, kapuni për të me dhëmballë dhe kini kujdes nga gjërat e shpikura sepse çdo risi është humbje.”[[72]](#footnote-73)*

Dijetari Muhamed ibn Uthejmin, *Allahu e mëshiroftë!,* thotë: “Fjala e tij ‘*kapuni për Sunetin tim’* nënkupton se Pejgamberi ﷺna urdhëron që, kur të shohim mospajtime, t’i përmbahemi Sunetit të tij. Andaj, thënia e tij ‘*kapuni për Sunetin tim’* nënkupton përmbajuni fuqishëm Sunetit tim.

E, Suneti i tij ﷺ është mënyra në të cilën ka jetuar (rruga të cilën e ka ndjekur), në çështjet e besimit, moralit, veprës, adhurimit etj. Pasojmë praktikën e tij dhe gjykohemi sipas saj, siç ka thënë Allahu i Lartësuar: **“Jo, për Zotin tënd, ata nuk do të jenë besimtarë të vërtetë, derisa të të marrin ty për gjyqtar për kundërshtitë mes tyre...”** (En Nisa, 65)

Suneti i Pejgamberit ﷺ është rruga e shpëtimit për atë të cilit Allahu ia dëshiron shpëtimin e tij nga devijimet dhe risitë, që janë të përmendura në librat e dijetarëve.”[[73]](#footnote-74)

# Diç nga mjekësia e Pejgamberit ﷺ

# Ilaçi

Pejgamberi ﷺka thënë: “*Shërimi është në tri gjëra: në një lugë mjalti, në nxjerrjen e gjakut të keq me kupa dhe në kauterizimin (djegien e plagëve me hekur të nxehtë), por unë ua ndaloj pasuesve të mi kauterizimin.”[[74]](#footnote-75)*

# Fara e zezë

Pejgamberi ﷺka thënë: *“Fara e zezë shëron çdo sëmundje, përveç vdekjes.”[[75]](#footnote-76)*

# Uji Zemzem

Pejgamberi ﷺka thënë: “*Uji* *i Zemzemit* *është për atë (qëllim) që pihet.”[[76]](#footnote-77)*

# Uji

Pejgamberi ﷺka thënë: *“Temperatura e lartë është prej shfryrjes së Xhehenemit, ndaj freskojeni atë me ujë.”[[77]](#footnote-78)*

# Axhua (lloj hurme) e Medinës

Pejgamberi ﷺka thënë: “*Atë që ha në mëngjes shtatë hurma arabe* (*axhua*), *atë ditë nuk e kap* *as* *magjia*, *as* *helmimi*.” [[78]](#footnote-79)

Dijetari i madh Ibn Baz, *Allahu e mëshiroftë!,* thotë: “Shpresojmë që edhe me llojet e tjera të hurmave Allahu sjell dobi, ngase përbërja është e përafërt, ndonëse hurmat e Medinës shquhen në këtë aspekt, siç ka potencuar Pejgamberi ﷺnë mbrojtjen nga magjia dhe helmimi.”

# Vaj ulliri

Pejgamberi ﷺka thënë: “*Konsumoni* *vaj ulliri dhe lyhuni me të, sepse ai* *nxirret nga* *pema e bekuar*.”[[79]](#footnote-80)

# Shërimi hyjnor

Pejgamberi ﷺka thënë: *“Vëre dorën në vendin që të dhemb dhe thuaj ‘Bismilah’ (3 herë) dhe pastaj thuaj (7 herë) ‘Eudhu bilahi ue kudretihi min sherri ma exhidu ue uhadhiru’ (Në emër të Allahut. Kërkoj mbrojtjen e Allahut me fuqinë e Tij nga e keqja e kësaj që ndiej dhe frikohem).”[[80]](#footnote-81)*

# Detyrat e çdo muslimani kundrejt Pejgamberit ﷺ

Detyrat e çdo muslimani ndaj Profetit ﷺjanë:

Ta besojë,

Ta dojë,

T’i bindet,

Ta pasojë,

Ta marrë për shëmbëlltyrë,

Ta nderojë,

Të respektojë atë me të cilën është dërguar,

Të këshillojë për të,

Ta dojë familjen dhe shokët e tij,

Të dërgojë salavate për të.

**Ta besojë**

Besimi në të Dërguarin e Allahut ﷺobligon besimin në Allahun, melekët, librat, të dërguarit, Ditën e Fundit, si dhe përcaktimin e Allahut. Allahu i Lartësuar thotë: **“Prandaj besoni në Allahun, në të Dërguarin e Tij dhe në dritën (Kuranin), që ju kemi zbritur. Allahu e di mirë çdo gjë që bëni ju.”** (Et-Tegabun, 8) Gjithashtu, Allahu i Lartësuar thotë: “... **prandaj besoni në Allahun dhe në të Dërguarin e Tij, Profetin që nuk di shkrim e lexim e që beson në Allahun dhe Fjalët e Tij! Shkoni pas Tij, që të jeni në rrugën e drejtë!”** (El Araf, 158)

**Ta dojë**

Dashuria ndaj tij është obligim me Kuran e Sunet. Allahu i Lartësuar thotë: **“Thuaj: “Nëse etërit tuaj, bijtë tuaj, vëllezërit tuaj, gratë tuaja, farefisi juaj, pasuria juaj që e keni fituar, tregtia për të cilën keni frikë se nuk do të shkojë mirë dhe shtëpitë ku e ndieni veten rehat, janë më të dashura për ju sesa Allahu, i Dërguari i Tij dhe lufta në rrugën e Tij, atëherë pritni derisa Allahu të sjellë vendimin (dënimin) e Tij. Allahu nuk e udhëzon në rrugën e drejtë popullin e pabindur.”** (Et-Teube, 24)

Pejgamberi ﷺthotë*: “(Betohem) në Atë, në Dorë të të Cilit është shpirti im, se asnjëri prej jush nuk do të ketë besim (të plotë), derisa unë të jem për të më i dashur sesa babai e fëmija i tij dhe të gjithë njerëzit e tjerë.”[[81]](#footnote-82)*

Mënyra për të shprehur dashurinë ndaj Pejgamberit ﷺshfaqet përmes:

* Dashurisë së asaj me të cilën është dërguar, dashurisë ndaj asaj për të cilën ka thirrur, si dhe ndihmesës së tij dhe fesë.
* Respektimit dhe vlerësimit kur të përmendet ai dhe virtytet e tij.

**T’i bindet**

Bindja ndaj Pejgamberit ﷺështë obligim me urdhrin e Allahut të Lartësuar**: “O ju që keni besuar! Bindjuni Allahut dhe bindjuni të Dërguarit dhe mos i çoni dëm veprat tuaja!”** (Muhamed, 33)

Bindja nënkupton kryerjen e asaj që ka urdhëruar ai dhe largimin nga ajo që ka ndaluar, qoftë besim, fjalë a vepër.

Mënyra për të shprehur bindjen ndaj Pejgamberit ﷺshfaqet përmes:

* Të punuarit dhe të udhëzuarit në përputhje me Sunetin dhe udhëzimin e tij.
* Sjelljes së mirë, uljes së zërit, pastërtisë së jashtme e të brendshme, sinqeritetit në fjalë e vepër.
* Të kërkuarit e hallallit në ushqim, pije, veshje dhe martesë.
* Dashurisë ndaj të gjorëve, duke u bërë mirë; vizitimit të varreve për të kërkuar mëshirë dhe falje për ta, si dhe për të kujtuar gjendjen në të cilën ndodhen.
* Të vepruarit sipas parimit: **“Çfarëdo që t’ju japë i Dërguari, merreni atë, e çfarëdo që t’ju ndalojë, hiqni dorë prej saj. Frikësojuni Allahut, sepse Allahu, dënon vërtet ashpër.”** (Hashr, 7)

**Ta pasojë**

Format e pasimit të të Dërguarit ﷺshfaqen:

* Kur muslimani nuk sajon asnjë risi në fe.
* Kur kundërshtohet çdo thënie tjetër për hir të thënies së tij, kur lihet çdo ligj tjetër për ligjin e tij, si dhe kur shmanget nga çdo gjë që kundërshton udhëzimin e tij.
* Kur të punuarit bëhet në përputhje me Sunetin, pa marrë parasysh a është sunet obligues apo thjesht i preferuar.

**Ta marrë atë si shëmbëlltyrë**

Ne, muslimanët, jemi të urdhëruar ta marrim si model Pejgamberin ﷺ. Allahu i Lartësuar thotë: **“Në të Dërguarin e Allahut ka një shembull të mrekullueshëm.”** (El-Ahzab, 21)

Ibn Mesudi, *Allahu qoftë i kënaqur me të!,* thotë: “Përmbajtja në ndonjë vepër që konsiderohet Sunet është më e mirë sesa përpjekja e madhe për një vepër që konsiderohet risi.”

**Ta nderojë Profetin ﷺ**

Vërtet, nderimi i Pejgamberit ﷺështë obligim i vërtetuar. Allahu i Lartësuar ka urdhëruar respektimin e Pejgamberit të Tij me fjalët: **“Që t’i besoni Allahut dhe të Dërguarit të Tij, që ta ndihmoni e ta nderoni atë (Muhamedin) dhe që ta lavdëroni Atë (Allahun) me namaz në mëngjes dhe mbrëmje.”** (El-Fet’h, 9)

Domethënia e nderimit të tij*:*

Nderimi i Pejgamberit ﷺnënkupton respektimin, madhërimin dhe lartësimin e tij.

**Të këshillojë për të ﷺ**

Allahu i Lartësuar thotë: **“Kur janë të sinqertë e të përkushtuar ndaj Allahut dhe të Dërguarit të Tij, pra për të mirët nuk ka rrugë qortimi. Allahu fal shumë, është mëshirues.”** (Et-Teube, 91)

Ndërkaq, i Dërguari i Allahut ﷺka thënë: *“Feja është këshillë për Allahun dhe të Dërguarin e Tij*.”[[82]](#footnote-83)

Këshilla bëhet përmes:

* Vërtetimit të profetësisë së tij, që rezulton bindjen ndaj tij ﷺ.
* Dashurisë ndaj tij dhe familjes së tij.
* Komunikimit të mesazhit të tij pas vdekjes, përhapjes së thirrjes dhe zbatimit të ligjit të tij.[[83]](#footnote-84)

# Disa mrekulli të Pejgamberit ﷺ

# Çarja e Hënës

Ahmedi, Buhariu dhe Muslimi shënojnë në përmbledhjet e tyre të haditheve se banorët e Mekës i kërkuan të Dërguarit të Allahut ﷺ që t’u shfaqte ndonjë mrekulli, me ç’rast ai i bëri të shohin Hënën tek çahej në dy pjesë. Mutimi thotë: “Në kohën e të Dërguarit të Allahut ﷺ u nda Hëna në dy pjesë. Njëra pjesë shkoi në drejtim të kodrës e ata thanë: “Muhamedi na bëri magji!” Në vërtetim të kësaj Allahu i Lartësuar shpalli ajetet: **“U afrua Ora dhe u ça Hëna! E megjithatë, sa herë që shohin ndonjë mrekulli, ata kthejnë kurrizin dhe thonë: “Kjo është në vazhdën e magjive të tij!” Ata e mohojnë (të vërtetën) dhe pasojnë dëshirat dhe tekat e tyre, por çdo gjë është e caktuar.”** (El-Kamer, 1-3)

# Rrjedhja e ujit midis gishtave të tij

Ahmedi dhe Buhariu shënojnë nga Enes ibn Maliku, *Allahu qoftë i kënaqur me të!,* shërbëtori i të Dërguarit të Allahut ﷺ,i cili tregon: “Tek shoqërohesha me Pejgamberin, ishte afruar koha e namazit të ikindisë, gjë për të cilën njerëzit kërkonin ujë, por nuk gjenin. Profetit i sollën një enë me ujë, ku futi dorën, sakaq uji filloi të rrjedhë midis gishtërinjve të tij! Kështu, të gjithë njerëzit morën abdes me atë ujë.” Katade thotë: “E pyeta Enesin: “Sa vetë keni qenë?” Enesi m’u përgjigj: “Diku treqind.”

# Guri i jep selam Pejgamberit ﷺ

Pejgamberi ﷺthotë: “*Njoh në Mekë një gur që, para se të bëhesha profet, më jepte selam. Ende e njoh mirë atë!”[[84]](#footnote-85)*

E, dhënia selam nga guri, që është i pajetë, konsiderohet çështje e jashtëzakonshme, përkatësisht muxhize (mrekulli).[[85]](#footnote-86)

# Bukuria e krijimit të tij

*Më* *të mirë se ti* *s'kanë parë* *kurrë* *sytë* *e mi.* *Fëmijë më të bukur se ti* *s*'*lind asnjë nënë.*

El Bera, *Allahu qoftë i kënaqur me të!,* tregon: “Pejgamberi ﷺka qenë njeriu me pamjen më të bukur dhe me moralin më të mirë. Beraun e pyetën: “A ka qenë fytyra e Pejgamberit (e shndritshme) si shpata?” Ai u tha: “Jo, porsi Hëna.”

Xhabir ibn Seleme, *Allahu qoftë i kënaqur me të!,* tregon: “E kam parë (Profetin ﷺ) në natën me hënë të plotë. E shikoja herë Pejgamberin ﷺ, herë Hënën. I Dërguari i Allahut ﷺ ishte në kaftan të kuq. Pata ardhur në përfundimin se për mua ai është më i bukur se Hëna.”

Ebu Hurejra, *Allahu qoftë i kënaqur me të!,* tregon: “Kurrë në jetën time nuk kam parë diç më të bukur se Pejgamberi ﷺ. Dukej sikurse dielli lundronte në fytyrën e tij. Nuk kam parë askënd që mund të ecte më shpejt se ai.Dukej sikur toka shpejtonte poshtë tij, ne lodheshim për ta arritur, ndërsa ai ishte i palodhshëm.”

Kab ibn Maliku, *Allahu qoftë i kënaqur me të!,* tregon: “Kur gëzohej, fytyra i shndriste sikur të ishte një copë hëne.”

Ndërkaq, Ebu Bekri, *Allahu qoftë i kënaqur me të!,* kur e shihte, thoshte:

“I zgjedhuri (Mustafai) thërret në mirësi, zhduk errësirën si drita hënëplotë.”

Omer ibn Hatabi, *Allahu qoftë i kënaqur me të!,* lidhur me bukurinë e Pejgamberit të Allahut ﷺcitonte vargjet e Zuhejrit, i cili e përshkruante Herim ibn Sinanin:

“Po të mos ishe qenie njerëzore, do të ishe dritë në natën hënëplotë.”

Ibn Abasi, *Allahu qoftë i kënaqur me të!,* tregon: “Dhëmbët e përparmë i ka pasur të ndarë (nga njëri-tjetri). Kur fliste, dhëmbët mes buzëve i shkëlqenin sikurse varg margaritarësh.”

Enesi, *Allahu qoftë i kënaqur me të!,* tregon: “Nuk kam prekur mëndafsh e as kadife më të butë se dora e të Dërguarit të Allahut ﷺdhe nuk kam nuhatur erë më të mirë sesa amësimi i të Dërguarit të Allahut ﷺ.*”* Në motërzimin tjetër qëndron: “As amberi, as misku nuk erëmojnë më këndshëm sesa lëkura e Pejgamberit, *sal-lallahu alejhi ue sel-lem*.”

Ebu Xhuhejfa, *Allahu qoftë i kënaqur me të!,* tregon: “Ia mora dorën dhe e vura në fytyrën time. Vura re se ajo ishte më e ftohtë se akulli dhe me erë më të këndshme sesa misku.”

Enesi, *Allahu qoftë i kënaqur me të!,* tregon: “Pikat e djersës u ngjanin margaritarëve.”

Ndërkaq, Umu Seleme, *Allahu qoftë i kënaqur me të!,* thotë: “Erëmonte më këndshëm se çdo aromë tjetër.”[[86]](#footnote-87)

Vargjet e Hasan ibn Thabitit, *Allahu qoftë i kënaqur me të!*:

*Vula e bardhë mes shpatullash i duket dukshëm dhe qartë profetësinë ia fakton,*

*Emrin e Vet me të Profetit e bashkoi, gjë që myezini pesë herë në ditë e shqipton.*

*Për ta nderuar, Pronari i Arshit, prej emrit Mahmud[[87]](#footnote-88) ia dha emrin Muhamed,*

*I Dërguari erdhi kur idhujt adhuroheshin e qemë shpresëprerë pas periudhës pa profet,*

*Pas tërë kësaj, në Tokë ai ndriçoi e udhëzoi ashtu siç shkëlqen shpata e mprehtë.*

*Na the larg Xhehenemit e myzhde Xhenetin, Islamin na mësove, ndaj Allahun e falënderojmë,*

*O Allah, Ti je Krijuesi i gjithçkaje, Zoti ynë, prandaj përherë këtë e dëshmojmë.*

*I Patëmeta je dhe larg atij që tjetërkënd pos Teje adhuron, o më i Lartësuari,*

*O Allah, ty të takon çdo mirësi, prandaj për ne vetëm Ti je i Adhuruari.*

*Në djepin e moçëm, në Medinën e të Dërguarit, përherë drita rrezatonte,*

*Tek është dhoma ku i zgjedhuri jetonte me nurin e Allahut dhe shpalljen e pranonte.*

*Ndihmoje Profetin, se Allahu e ka graduar kundrejt të tjerëve me devotshmëri e bujari,*

*Në ne jeton i Dërguari i Allahut, që duhet ndjekur e ndihmuar deri në vdekje, pa kufi.*

Përmbajtja

[Parathënie 5](#_Toc131112131)

[Dëshmia se Muhamedi ﷺ është i dërguari i Allahut 7](#_Toc131112132)

[Emrat e tij ﷺ 11](#_Toc131112133)

[Profeti i fundit ﷺ 11](#_Toc131112134)

[Unë jam Pejgamberi pa asnjë gënjeshtër 12](#_Toc131112135)

[Ndiqe Profetin e mos fut risi në fe 14](#_Toc131112136)

[Mëshirë për botët 15](#_Toc131112137)

[Modele nga mëshira e tij ﷺ 16](#_Toc131112138)

[Mëshira e tij ndaj armiqve 17](#_Toc131112139)

[Mëshira e tij ndaj kafshëve 17](#_Toc131112140)

[Mëshira e tij ndaj fëmijëve 19](#_Toc131112141)

[Mëshira e tij ndaj shërbëtorëve dhe robërve 20](#_Toc131112142)

[Sjellja e tij me familjen 21](#_Toc131112143)

[Sjellja e tij me fëmijët dhe të rinjtë 22](#_Toc131112144)

[Të qeshurit e tij ﷺ 23](#_Toc131112145)

[Modestia e tij ﷺ 24](#_Toc131112146)

[Universaliteti i mesazhit të zotërisë së krijesave ﷺ 27](#_Toc131112147)

[Veçoritë e Pejgamberit të zgjedhur 29](#_Toc131112148)

[Udhëzimi i Pejgamberit ﷺ 32](#_Toc131112149)

[Udhëzimi i tij ﷺ gjatë ngrënies 32](#_Toc131112150)

[Udhëzimi i tij ﷺgjatë pijes 33](#_Toc131112151)

[Udhëzimi i Pejgamberit ﷺ para gjumit 34](#_Toc131112152)

[Kur zgjohej nga gjumi 35](#_Toc131112153)

[Udhëzimi i tij ﷺ gjatë selamit 36](#_Toc131112154)

[Udhëzimi i tij ﷺ për atë që hidhërohet tepër, ç’duhet të thotë e të veprojë 37](#_Toc131112155)

[Mos e shndërroni varrin tim në objekt adhurimi 38](#_Toc131112156)

[Se ti je me virtyte madhore 41](#_Toc131112157)

[Kërkimfalja e tij ﷺ 43](#_Toc131112158)

[Me të vërtetë që Ne të kemi dhënë ty ‘Keutherin’ 45](#_Toc131112159)

[I çoni salat dhe selam Pejgamberit ﷺ 48](#_Toc131112160)

[Rastet kur preferohet të dërgohen salavate për Pejgamberin ﷺ 48](#_Toc131112161)

[Kënaqësia e syrit të Pejgamberit ﷺ 52](#_Toc131112162)

[E si të mos jem rob falënderues 54](#_Toc131112163)

[Butësia e zemrës së Pejgamberit dhe qarja e tij nga frika ndaj Allahut 55](#_Toc131112164)

[Litari i shpëtimit 56](#_Toc131112165)

[Diç nga mjekësia e Pejgamberit ﷺ 58](#_Toc131112166)

[Ilaçi 58](#_Toc131112167)

[Fara e zezë 58](#_Toc131112168)

[Uji Zemzem 58](#_Toc131112169)

[Uji 59](#_Toc131112170)

[Axhua (lloj hurme) e Medinës 59](#_Toc131112171)

[Vaj ulliri 60](#_Toc131112172)

[Shërimi hyjnor 60](#_Toc131112173)

[Detyrat e çdo muslimani kundrejt Pejgamberit ﷺ 61](#_Toc131112174)

[Disa mrekulli të Pejgamberit ﷺ 69](#_Toc131112175)

[Çarja e Hënës 69](#_Toc131112176)

[Rrjedhja e ujit midis gishtave të tij 70](#_Toc131112177)

[Guri i jep selam Pejgamberit ﷺ 70](#_Toc131112178)

[Bukuria e krijimit të tij 71](#_Toc131112179)

1. Sal-lallahu alejhi ue sel-lem (shqip: paqja dhe bekimi i Allahut qofshin mbi të). [↑](#footnote-ref-2)
2. Shënon Muslimi. [↑](#footnote-ref-3)
3. *Tejsirul kerimil menani fi tefsiri kelami Rrahmani*. [↑](#footnote-ref-4)
4. Shënon Buhariu. [↑](#footnote-ref-5)
5. Shënon Ahmedi. [↑](#footnote-ref-6)
6. Shënon Buhariu. [↑](#footnote-ref-7)
7. *Fet’hul Bari sherhu Sahihil Buhari.* [↑](#footnote-ref-8)
8. *Sherhu Sahih Muslim*, En Neveviu. [↑](#footnote-ref-9)
9. *Sherhu Sahihil Buhari,* Ibn Betali. [↑](#footnote-ref-10)
10. *Sahihu Muslim*. [↑](#footnote-ref-11)
11. Shënojnë Darimiu dhe Darakutniu, ndërsa Albani e klasifikon sahih në librin *Mishkatul mesabih.* [↑](#footnote-ref-12)
12. Shënon Buhariu. [↑](#footnote-ref-13)
13. Shënojnë Buhariu dhe Muslimi. [↑](#footnote-ref-14)
14. Shënon Ebu Davudi, ndërsa Albani e klasifikon sahih. [↑](#footnote-ref-15)
15. Shënojnë Buhariu dhe Muslimi. [↑](#footnote-ref-16)
16. Shënon Buhariu. [↑](#footnote-ref-17)
17. Shënojnë Buhariu dhe Muslimi. [↑](#footnote-ref-18)
18. Shënon Ahmedi, ndërsa Albani e klasifikon sahih. [↑](#footnote-ref-19)
19. Shënojnë Buhariu dhe Muslimi. [↑](#footnote-ref-20)
20. Shënon Muslimi. [↑](#footnote-ref-21)
21. Shënon Muslimi. [↑](#footnote-ref-22)
22. Shënon Buhariu. [↑](#footnote-ref-23)
23. Shënojnë Buhariu dhe Muslimi. [↑](#footnote-ref-24)
24. Shënon Ibn Maxhe. [↑](#footnote-ref-25)
25. Shënon Buhariu. [↑](#footnote-ref-26)
26. Shënon Buhariu. [↑](#footnote-ref-27)
27. Shënon Ebu Jala, ndërsa Albani e klasifikon hasen. [↑](#footnote-ref-28)
28. Shënon Tirmidhiu, ndërsa Albani e klasifikon sahih. [↑](#footnote-ref-29)
29. Shënon Tirmidhiu në *Esh Shemail.* [↑](#footnote-ref-30)
30. Shënon Muslimi. [↑](#footnote-ref-31)
31. *Sherhu en Nevevi ala Muslim.* [↑](#footnote-ref-32)
32. Shënojnë Buhariu dhe Muslimi. [↑](#footnote-ref-33)
33. Shënojnë Buhariu dhe Muslimi. [↑](#footnote-ref-34)
34. Shënon Tirmidhiu. [↑](#footnote-ref-35)
35. Lidhur me hollësi të tjera, shih librin Zadul mead, të Ibn Kajimit. [↑](#footnote-ref-36)
36. Shënon Buhariu. [↑](#footnote-ref-37)
37. E ka përmendur Muslimi. [↑](#footnote-ref-38)
38. Shënon Buhariu. [↑](#footnote-ref-39)
39. Për më tepër, referoju Zadul mead fi hedji hajril ibad, të Ibn Kajim el Xheuziut, 1/155-156. [↑](#footnote-ref-40)
40. Zadul mead 2/406-412. [↑](#footnote-ref-41)
41. Për më tepër shih librin *Zadul mead fi hedji hajril ibad,* të Ibn Kajimit, *Allahu e mëshiroftë!* [↑](#footnote-ref-42)
42. Shënon Ebu Davudi. [↑](#footnote-ref-43)
43. *Fet’hul Mexhid sherhu Kitabi et teuhid,* f. 221-222. [↑](#footnote-ref-44)
44. *Sherhu Rijadis salihin,* 3/573. [↑](#footnote-ref-45)
45. Shënon Buhariu. [↑](#footnote-ref-46)
46. *El kaulul mufid ala kitabit teuhid*, 1/456-458. [↑](#footnote-ref-47)
47. Shënojnë Buhariu dhe Muslimi. [↑](#footnote-ref-48)
48. *Sherhu Rijadis salihin,* 2/430. [↑](#footnote-ref-49)
49. *Musnedi i Ahmedit*. [↑](#footnote-ref-50)
50. *Tefsiri i Ibn Kethirit*, 4/363. [↑](#footnote-ref-51)
51. Shënon Tirmidhiu, ndërsa Albani e klasifikon hasen. [↑](#footnote-ref-52)
52. Shënon Buhariu. [↑](#footnote-ref-53)
53. *Fet’hul Bari sherhu Sahihil Buhari.* [↑](#footnote-ref-54)
54. Shënon Ibn Maxhe, ndërsa Albani e klasifikon sahih. [↑](#footnote-ref-55)
55. Shënon Ahmedi, ndërsa Albani e klasifikon sahih. [↑](#footnote-ref-56)
56. Shënon Tirmidhiu, ndërsa Albani e klasifikon sahih. [↑](#footnote-ref-57)
57. Hadithi është hasen sahih. [↑](#footnote-ref-58)
58. Shënon Nesaiu, ndërsa Albani e klasifikon sahih. [↑](#footnote-ref-59)
59. Shënon Bejhekiu, ndërsa Albani e klasifikon hasen. [↑](#footnote-ref-60)
60. Shënon Tirmidhiu. [↑](#footnote-ref-61)
61. *Sherhu Rijadis salihin*, 3/571. [↑](#footnote-ref-62)
62. Shënon Buhariu. [↑](#footnote-ref-63)
63. Shënon Muslimi. [↑](#footnote-ref-64)
64. Shënon Nesaiu. Për më tepër, shih: *Xhelaul efhami fis salati ala hajril enami,* të Ibn Kajimit. [↑](#footnote-ref-65)
65. Shënojnë Ahmedi dhe Nesaiu. [↑](#footnote-ref-66)
66. Shënon Buhariu. [↑](#footnote-ref-67)
67. Shënon Muslimi. [↑](#footnote-ref-68)
68. Shënojnë Buhariu dhe Muslimi. [↑](#footnote-ref-69)
69. Shënojnë Ahmedi dhe Nesaiu. [↑](#footnote-ref-70)
70. *Sherhu Rijadis salihin*, 3/393-394. [↑](#footnote-ref-71)
71. Shënon Ebu Davudi, ndërsa Albani e klasifikon sahih. [↑](#footnote-ref-72)
72. Shënojnë Ebu Davudi dhe Tirmidhiu, që ka thënë se ky hadith është hasen sahih. [↑](#footnote-ref-73)
73. *Sherhu Rijadis salihin*, 1/505-506. [↑](#footnote-ref-74)
74. Shënon Buhariu. [↑](#footnote-ref-75)
75. Shënon Buhariu. [↑](#footnote-ref-76)
76. Shënon Ibn Maxhe, ndërsa Albani e klasifikon sahih. [↑](#footnote-ref-77)
77. Shënon Ibn Maxhe, ndërsa Albani e klasifikon sahih. [↑](#footnote-ref-78)
78. Shënon Muslimi. [↑](#footnote-ref-79)
79. Shënon Tirmidhiu, ndërsa Albani e klasifikon sahih. [↑](#footnote-ref-80)
80. Shënon Muslimi. [↑](#footnote-ref-81)
81. Shënon Buhariu. [↑](#footnote-ref-82)
82. Shënon Buhariu. [↑](#footnote-ref-83)
83. Shejh Ebu Bekër Xhabir el Xhezairi, *Hadhel habibu Muhamed* ﷺ *ja muhibu,* f. 437-447. [↑](#footnote-ref-84)
84. Shënon Muslimi. [↑](#footnote-ref-85)
85. Shejh Ebu Bekër Xhabir el Xhezairi, *Hadhal habibu Muhamed, sal-lallahu alejhi ue selem, ja muhibu*, f. 392-400. [↑](#footnote-ref-86)
86. Safijurrahman el Mubarekfuri, *Er Rahikul mehtum*, f. 459-461. [↑](#footnote-ref-87)
87. Është fjala për Allahun që ka epitetin El-Mahmud (i Lavdëruari), prej nga rrjedh emri Muhamed. [↑](#footnote-ref-88)